Armin Laschet (mill-paġna Facebook tas-CDU) L-Unjoni Demokratika Kristjana (CDU), il-partit tal-Kanċillier Ġermaniża Angela Merkel, għażel lill-premier tal-istat tar-Rhine tat-Tramuntana-Westphalia Armin Laschet bħala l-kap ġdid tiegħu. Laschet jieħu post Annegret Kramp-Karrenbauer, li kienet eletta kap tal-partit fl-2018 iżda rriżenjat fl-2020 wara sentejn fejn il-partit tilef numru ta' elezzjonijiet reġjonali. Ir-riżenja ta' Kramp-Karrenbauer ġiet wara elezzjoni fl-istat ta' Thuringia, fejn is-CDU għażlet li tifforma parti ta' koalizzjoni mmexxija mill-partit liberali FDP iżda li kellu wkoll l-appoġġ tal-partit tal-lemin estrem AfD – l-ewwel darba li l-lemin estrem ġie aċċettat f'koalizzjoni wara t-Tieni Gwerra Dinjija. L-elezzjoni ta' kap ġdid setgħet twassal lis-CDU biex jimxi lejn il-lemin, bis-saħħa tal-kandidat konservattiv Friedrich Merz, li kien meqjus bħala l-favorit li jirbaħ l-elezzjoni. Fl-ewwel votazzjoni, Merz kiseb 385 vot u Laschet 380 vot fil-kungress tal-partit, filwaqt li t-tielet kandidat, Norbert Röttgen, kiseb 224. F'votazzjoni oħra, però, jidher li ħafna mis-sostenituri ta' Röttgen ippreferew lil Laschet, li rebaħ b'521 vot kontra l-466 li kiseb Merz. Il-Ġermanja se jkollha elezzjoni federali f'Settembru, u Merkel, li ilha kanċillier mill-2005, ikkonfermat li mhux se tfittex li tibqa' fil-kariga. Filwaqt li Laschet mistenni jfittex ikun il-kanċillier il-ġdid, għad m'hemmx garanzija li hu se jkun il-kandidat tas-CDU u tal-Unjoni Sociali Nisranija (CSU), partit alleat mas-CDU. Is-CSU jikkontesta biss fis-stat tal-Bavarja, filwaqt li s-CDU għandu preżenza fil-15-il stat Ġermaniż ieħor. Iż-żewġ partiti għandhom jagħżlu l-kandidat għal kanċillier tagħhom aktar tard din is-sena, u apparti Laschet hemm spekulazzjoni li jistgħu ukoll jikkompetu l-kap tas-CSU Markus Söder u l-Ministru għas-Saħħa Jens Spahn. Laschet hu qrib ta' Merkel, li ħadet il-partit f'direzzjoni ċentrista – għażla li ma niżlitx tajjeb ma' kulħadd fi ħdan il-partit. Fil-kampanja elettorali, però, Laschet insista li bidla fid-direzzjoni tal-partit "tibgħat eżattament is-sinjal ħażin."